Майстар-клас адбыўся ў Дзераўнянскай сярэдняй школе Стаўбцоўскага раёна. У тым, што ў гэтай школы з іміджам усё ў парадку, можна не сумнявацца. Для аграгарадка Дзераўное гэта больш, чым проста школа, гэта інтэлектуальны і культурны цэнтр. У раёне гэтая школа служыць прыкладам для ўсіх устаноў адукацыі, усё новае і перадавое з’яўляецца тут раней, чым у іншых. На працягу трох гадоў Дзераўнянская школа прызнавалася лепшай установай адукацыі ў арганізацыі вучэбнага працэсу сярод сельскіх устаноў адукацыі Мінскай вобласці. На базе школы праводзяцца семінары раённага, абласнога і рэспубліканскага ўзроўню. Словам, невялічкую сельскую школу, якая знаходзіцца не блізка ад сталіцы і нават ад райцэнтра, ведаюць і ў раёне, і ў вобласці, і ў рэспубліцы. Як ствараўся гэты імідж, расказалі і паказалі педагагічныя работнікі школы.